**Bölcsődéztetési támogatás**

**14.§**(1) A polgármester bölcsődéztetési támogatást nyújthat a szülő vagy törvényes képviselő (továbbiakban szülő) részére a gyermek 3. életének betöltéséig, illetve, ha a gyermek a 3. életévét betöltötte, de testi vagy szellemi fejlettségi szintje alapján még nem érett az óvodai nevelésre, a 4. évének betöltését követő augusztus 31. napjáig, és ha az alábbi feltételeknek együttesen megfelel:

a) családban az egy főre jutó havi jövedelem nem haladja meg a mindenkori öregségi nyugdíj legkisebb összegének 250%-át, egyedülálló kérelmező esetén 400 %-át,

b) a Gyvt. alapján vagyona sem neki, sem a vele együtt élő személyeknek nincs, és

c) a szülő – törvényes képviselő- és a gyermek legalább 12 hónapja nagytarcsai állandó vagy tartózkodási hellyel rendelkezik

d) a szülő hitelt érdemlően igazolja, hogy halaszthatatlanul munkába kell állnia

e) a gyermeket magánbölcsődében, vagy családi napköziben elhelyezte

f) és egyik szülő munkáltatója sem járul a költségek viseléséhez.

(2) A polgármester bölcsődéztetési támogatást nyújthat annak a szülőnek vagy törvényes képviselőnek is, aki az (1) bekezdés a), b), c) és e) pontjainak megfelel, munkahellyel vagy nappali tagozaton felsőfokú tanulmányokat folytat.

(3) A bölcsődéztetési támogatást ugyanazon gyermek után csak az egyik szülő részére állapítható meg.

(4) A támogatás összege gyermekenként a fizetendő összeg 25 %- a, de legfeljebb 25.000,- Ft havonta.

(5) A támogatást január 1. napjától december 31. napjáig lehet megállapítani azzal, hogy a támogatást a kérelem benyújtását követő hónap első napjától kell megállapítani.

(6) A támogatás összegének utalása az ellátást nyújtó magánbölcsőde, illetve családi napközi számlaszámára történik.

(7) A kérelemhez csatolni kell

a) a kérelmező és a vele együtt élő személyek munkáltatói- és jövedelemigazolását, valamint vagyonnyilatkozatát,

b) a munkáltató igazolását arról, hogy a szülőnek haladéktalanul munkába kell állnia,

c) mindkét szülő munkáltatójának igazolását arról, hogy a gyermek elhelyezéséhez kapcsolódó költségekhez nem járulnak hozzá,

d) a magánbölcsőde, vagy a családi napközi igénybevételéről szóló megállapodást/igazolást.

(8) A munkaviszony fennállásáról félévente a munkáltató által kiállított igazolást, a nappali tagozatos felsőfokú hallgatói jogviszonyról félévente az felsőoktatási intézmény által kiállított igazolást kell csatolni.

(9) A támogatást meg kell szüntetni, ha

a) a gyermek betöltötte a 3. életévét, illetve a 4. életévének betöltését követő augusztus 31. napján,

b) a megállapodás megszüntetésre, megszűnésre kerül,

c) a szülő a gyermek rendszeres bölcsődébe járásáról nem gondoskodik,

d) a gyermek hiányzása két egymást követő hónapban meghaladja a 10-10 munkanapot (kivéve orvosi igazolással igazolt betegség esetén),

e) a kérelmező munkaviszonya, felsőfokú hallgatói jogviszonya megszűnik.

(10) A szolgáltatást nyújtó és a kérelmező 15 napon belül köteles jelezni az Önkormányzat felé a megszüntetési okokat.